Alunus kabuverdianus e kês ki mas ta mostra risku di disisti di scola na Grao-Ducado.
Sigundu un studu di Luxembourg Institute of SocioEconomic Research (LISER), divulgado na inicio di julho, ma 5,9% di alunos kabu-berdianus ta disisti di scola.
Mêsmu asi, alunos kabu-verdianus é di kês mas konfianti. (25%).
Studu, ki txoma “ Integrason strutural e social di imigrantis fora di Europa e otus imigrantes na Luxemburgo”,ki mostra ma dipôs di kabu-verdianus, alunos italianus é mas afetadu pa abandonu di scola (2,4%), dipôs purtuguesis e ex—jugoslavus (tudu 2 ku 2,1%).
Sima relatoriu ta fla, 7% di alunus kabuverdianus ta atxa ma scola “é só perdi tenpu”, e ki 12% ta atxa ma scola kata priparas pa vida di adulto.
Konfrontadu ku kês risultadus, Asociason di pais di Origen Kabu-verdianu (APADOC) mostra prikupadu: “é numeru txeu prikupanti, pamodi é futuru di nos kriansas e jovens ki sa ta faladu. Mas, sem kré da diskulpa, dinheru tanbé ta kausa kela. Oras ki un alunu fidju di pai sem grandi kondison odja un kolega ku otus rikursus ta fika disanimadu, é ta pensa ki sê dexa scola me podi ranja trabadju e ten sê dinnheru tanbé”, si ki porta-voz di APADOC, João da Luz fla, inda eh fla ma kela eka bom kaminhu.
“Infilismenti tem pais ki ka ta konsigui passa pa fidjo kel kês ta kreba, pamodi munti disisti scola cedu tanbé. Mas sês odja, pru ixemplu, me rigimi modular, klaru kês ta luta pa tra fidju di la, pamodi é un rigimi ki ta fitxa porta pa kualker aluno ki kré tem bom prufisson”, Joao da Luz splika.
Mas nen tudu kuza é ka negativu
Studu mostra tanbé ki 62% di alunus kabu-verdianus ta atxa ma sucesu na scola é importante pa konsigui inpregu e 25% ta atxa ma skola das mas konfiansa pa toma disissons.
Na kês 2 kiston li, kabu-verdianus sa mostra valoris mas animador ki alunus purtugues (54% ta valoriza sucesu di scola pa atxa trabadju e 20% ta xinti mas kunfianti) e studantes luxenburguesis (42% ta da valor pa scola pa atxa trabadju e 12% sa xitni mas kunfianti).
Entri purtuguesis, 4% di alunus fla ma scola é so “perdi tenpu”, un numeru igual entri luxenburguesis.
Purguntadu si scola ta priparas pa vida di adultu, 9% di alunus purtugesis rispondi “nau” e 12% di luxenburguesis tanbé da risposta negativu.
Studu ta mosta tanbé ki metadi di alunos kabu-verdianus ta sunha ku un karera di topu, komu advogadu(a) ou medicina. “Mas, infilismenti, maioria di studantis sata sigui un kaminhu scolar ki ka ta priparas pa kes karera la”, si ki invistigadoris fla.
Autoris di studu analisa disinpenhu akadémiku di alunus ki ta ben di paísis fora di luxemburgu e es konfirma kel ki djês sabia.
” karakiteristika socio– economiku di alunuus e di sês família tem un papel inportanti na sucessu iskolar di alunus”, si ki autoris di dokumentu xplika.
Es studu leba en konta rigimi di ensinu di alunus ki sta na rigimi tecniku, klasiku e modular, e tambe leba em konta ambiente iskolar, kualidadi di prufissoris e rikursus material di skola.
Guentis ki faze es studu ta rikumenda “autoridadis públikus e otus agentis di idukason na Luxenburgu” un maior nvolvimetnu di prufisoris ku pais, midjor formason di agentis idukativu pa diversidade cultural e risoluson di konflitu, e midjora di ambienti di sala di aula.
“Kaba bes kês ta xinti julgadu, trosadu ou disaprovadu pa kolegas, é normal ki ta kria kuza negativu. Ês ta perdi motivason e vontadi di studa, ês ta sta teimosu na ka bai pa scola tudu dia, ês ta isola ou ês ta ribeldia,” si ki sta na studu.
ASemana
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kmb_Latn